**Doar tu**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poți face orice c-o privire sau gând

din care să simt că îmi ceri să îți vând

bucăți de dorință sau metri de dor

din tot ce-mi aduni pe-al iubirii fuior.

Îmi cumperi tristețea c-un zâmbet duios,

și zilele reci c-un surâs languros,

îmi ștergi cu un cântec dureri ce-au rămas,

și-mi iei tot ce vrei cu dulceața din glas.

Arunci în neant ce-ai luat, căci nu vrei

nimic din ce cumperi. Tu vrei, doar, să-mi iei

tot ce mă apasă. Tu vrei să îmi fii

aceea ce eu mi-am dorit să devii.